
ועדת הכלכלה 
 17/06/2012 

הכנסת השמונה-עשרה
נוסח לא מתוקן

מושב רביעי
פרוטוקול מס' 888
מישיבת ועדת הכלכלה
יום ראשון, כ"ז בסיון התשע"ב (17 ביוני 2012), שעה 15:00
סדר-היום:
1. הצעת חוק לתיקון פקודת מסילות הברזל (חיוב מוגדל בשל נסיעה ללא כרטיס ברכבת מקומית - הפחתת הסכום וערר), התשע"ב–2012
2. הצעת חוק לתיקון פקודת מסילות הברזל (ערר על חיוב מוגדל בשל נסיעה ללא כרטיס ברכבת מקומית), התשע"ב–2012
נכחו:

חברי הוועדה: 
כרמל שאמה-הכהן – היו"ר
אורי מקלב

<דוד רותם>
מוזמנים: 
	דין ליבנה
	–
	עו"ד, עוזר ראשי, ייעוץ וחקיקה, משרד המשפטים

	יערה למברגר
	–
	עו"ד, ייעוץ וחקיקה, משרד המשפטים

	נועם גורדון
	–
	מתמחה, ייעוץ וחקיקה, משרד המשפטים

	נדב צוק
	–
	אגף החשב הכללי, משרד האוצר

	דרור גנון
	–
	סגן מנהל אגף תחבורה ציבורית, משרד התחבורה, התשתיות הלאומיות והבטיחות בדרכים

	שרית זוכוביצקי-אור
	–
	יועמ"ש, לשכה משפטית, משרד התחבורה, התשתיות הלאומיות והבטיחות בדרכים

	צחי שטרסר
	–
	ראש יחידת המהנדס, תכנית אב לתחבורה ירושלים, 

	דורון תמיר
	–
	יועמ"ש, תכנית אב לתחבורה ירושלים, מינהלת הפרויקט JPTA

	נועה שמיר
	–
	יועמ"ש, תכנית אב לתחבורה ירושלים, מינהלת הפרויקט JPTA 

	שי אייזנברג
	–
	סמנכ"ל תפעול ושרות, חברת "סיטיפס"

	לימור בנאי
	–
	יועצת תקשורת ל"סיטיפס", חברת "סיטיפס"

	עוזאל ותיק
	–
	דובר "סיטיפס", חברת "סיטיפס"

	יהודה שושני
	–
	מנכ"ל, חברת "סיטיפס"

	גיתית שיינין
	–
	יועמ"ש, חברת "סיטיפס"

	תומר בס
	–
	סמנכ"ל כספים, חברת "קונקס ירושלים בע"מ"

	דוד הרשקוביץ
	–
	מחזיק תיק התחבורה והחנייה בעירייה, חבר מועצה, עיריית ירושלים


ייעוץ משפטי: 

איתי עצמון
אלקנה אפרתי
מנהלת הוועדה:
לאה ורון
רשמת פרלמנטרית:
רונית יצחק
1. הצעת חוק לתיקון פקודת מסילות הברזל (חיוב מוגדל בשל נסיעה ללא כרטיס ברכבת מקומית – הפחתת הסכום וערר), התשע"ב–2012
2. הצעת חוק לתיקון פקודת מסילות הברזל (ערר על חיוב מוגדל בשל נסיעה ללא כרטיס ברכבת מקומית), התשע"ב–2012

<היו"ר כרמל שאמה-הכהן:>
אנחנו פותחים את הדיון של ישיבת ועדת הכלכלה. על סדר-היום הצעות חוק פרטיות לתיקון פקודת מסילות הברזל (חיוב מוגדל בשל נסיעה ללא כרטיס ברכבת מקומית – הפחתת סכום וערר), התשע"ב–2012, של חברי הכנסת רותם ואילטוב, והצעה מקבילה של חברי הכנסת מקלב וגפני.

<לאה ורון:>
אדוני ודאי מציע לאחד אותן.
<היו"ר כרמל שאמה-הכהן:>
לאחד?

<דוד רותם:>
כן.

<אורי מקלב:>
כן.

<היו"ר כרמל שאמה-הכהן:>
מי בעד מיזוג ההצעות?

הצבעה

בעד – פה אחד
מיזוג הצעות החוק אושר.
<היו"ר כרמל שאמה-הכהן:>
המיזוג אושר פה אחד.

<דוד רותם:>
לא צריך אישור של ועדת הכנסת?
איתי עצמון:
הוועדה רשאית בהחלטתה לפי סעיף 79 לתקנון.
<דוד רותם:>
תודה רבה. 
<היו"ר כרמל שאמה-הכהן:>
הולכים לנוסח החדש? אתה בא עם הנוסח שמולנו, זה הנוסח הממשלתי?
<דוד רותם:>
כן. ועדת השרים אישרה את החוקים האלה בתיקונים מסוימים, כאשר גובה הקנס לא אושר לנו, ולכן זה הורד. וצריך לדון בוועדת הערר בהשגה, כאשר יש פה שני דברים שצריך להכניס: אחד, זו הוראת מעבר לגבי מה יקרה עד היום שבו תוקם ועדת הערר, כי התחולה היא שלושה חודשים לגבי ועדת הערר. הדבר השני, זה מתי מתחיל חיוב הריבית.
<היו"ר כרמל שאמה-הכהן:>
אוקיי. למישהו יש הערות?
<דוד רותם:>
לא, כי אני יודע שמשרד המשפטים - - - 

<יערה למברגר:>
מה הדבר השני?
דוד רותם:
מתי מתחיל חיוב הריבית.
<יערה למברגר:>
אה, מתי מתחיל חיוב הריבית. זה הוסדר.
<לאה ורון:>
הצעת נוסח ממשרדי הממשלה.
<היו"ר כרמל שאמה-הכהן:>
מי מתחיל להקריא את הנוסח?

<דוד רותם:>
אתה רוצה שאקריא?
<היו"ר כרמל שאמה-הכהן:>
כן.

<דוד רותם:>
	"תיקון סעיף 46ב
	1.
	בפקודת מסילות הברזל [נוסח חדש], התשל"ב–1972, (להלן – הפקודה), בסעיף 46ב, במקום פסקה (2) יבוא:

	
	
	"(2)
בסעיף 17 ​–

	
	
	
	(א)
בסעיף קטן (א), אחרי "ללא כרטיס" יקראו "שהעביר במיתקן בהתאם להוראות סעיף 16(ב)";

	
	
	
	(ב)
בסעיף קטן (ד) - 

	
	
	
	
	(2) במקום פסקה (2) בסופה יבוא -

	
	
	
	
	
	"(2)
וכן תצוין זכותו של החולק על דרישת התשלום להגיש השגה  לפי הוראות פסקה (4)";

	
	
	
	
	(3)
בפסקה (3), אחרי "כאמור בפסקה (1)" יקראו "ואם הוגשה השגה לפי פסקה (4), מהמועד שבו הומצאה החלטת בעל היתר הפעלה למשיג, ואם הוגש ערר או ערעור על ההשגה, מהמועד שבו ניתנה החלטת ועדת הערר או בית-המשפט, לפי העניין". 

	
	
	
	
	(4)
בסופו יקראו -

	
	
	
	
	
	"(4)
מי שחולק על דרישת תשלום רשאי לפנות, בתוך 30 ימים מיום שקיבל את דרישת התשלום לבעל היתר ההפעלה בבקשה לביטולה (בסעיף זה - השגה); השר, בהסכמת שר המשפטים, רשאי לקבוע את סדרי הדיון ואת הפרטים שיש למסור בהשגה כאמור; החלטה בהשגה תהיה מנומקת, תינתן בכתב,  ובה תצוין זכותו של המשיג להגיש ערר לפי סעיף קטן (ד1), ואת המועד והדרך להגישו.";

	
	
	
	(ג)
אחרי סעיף קטן (ד) יקראו:

	
	
	
	
	"(ד1)
מי שחולק על החלטה בהשגה  רשאי לערור על כך לפני ועדת ערר, שתמונה לפי סעיף קטן (ד2); בערר לפי סעיף זה יהיה נציג בעל היתר ההפעלה המשיב;

	
	
	
	
	(ד2)
השר ושר האוצר ימנו ועדת ערר בת שלושה חברים, והם:

	
	
	
	
	
	(1)
מי שכשיר להתמנות לשופט של בית-משפט שלום, שימונה לפי הצעת שר המשפטים, והוא יהיה היושב-ראש;

	
	
	
	
	
	(2)
נציג משרד התחבורה, התשתיות הלאומיות והבטיחות בדרכים;

	
	
	
	
	
	(3)
נציג ציבור.

	
	
	
	
	(ד3)
ההוראות לפי חוק בתי-דין מינהליים, התשנ"ב–1992, יחולו על ערר ועל ועדת הערר, בשינויים המחויבים מחוק זה, ואולם החלטה סופית של ועדת הערר ניתנת לערעור לפני בית-המשפט המחוזי, אם ניתנה רשות לכך מאת בית המשפט המחוזי.""


<היו"ר כרמל שאמה-הכהן:>
הסבר.

דוד רותם:
ההסבר נורא פשוט. בדרך כלל על ועדת ערר כזאת הולכים היום לבית-משפט שלום.
<היו"ר כרמל שאמה-הכהן:>
במקום לוועדת ערר.

<דוד רותם:>
לא. אחרי ועדת ערר.

היו"ר כרמל שאמה-הכהן:
אחרי ועדת ערר.

דוד רותם:
מה שקורה פה, זה שאפשר יהיה להגיש ערעור ברשות. צריך קודם כל לפנות לבית-המשפט, לקבל רשות, ואז אפשר יהיה להגיש ערעור על ההחלטה של ועדת הערר. נכון? אני שמח.
<אורי מקלב:>
לצמצם את האפשרות של המערער.

<דוד הרשקוביץ:>
הפכו את זה מזכות לרשות. 
<דוד רותם:>
כן, זה ערעור ברשות ולא ערעור בזכות. לא נורא.
<דוד הרשקוביץ:>
אחרי שנתנו להם את ההשגה, זה בסדר.

<דוד רותם:>
לא צריך להגזים, אין גם זה וגם זה וגם זה.

אורי מקלב:
לצמצם את האפשרות של הערר.
<דוד רותם:>
וממילא בסוף הולכים לבג"ץ, אז זה לא משנה.
היו"ר כרמל שאמה-הכהן:
זה כל מה שאומר הסעיף הזה?
<דוד רותם:>
כן, זה כל מה שאומר הסעיף הזה. (ד3), אתה מתכוון.
<היו"ר כרמל שאמה-הכהן:>
לא רק (ד3), לא. כל סעיף 1.

<לאה ורון:>
לא, כל סעיף 1 להצעת החוק.
<דוד רותם:>
אה, כל סעיף 1. סליחה, חשבתי שאתה מתכוון רק ל-(ד3).

<אורי מקלב:>
זו לא ועדת החוקה.

<דוד רותם:>
לא, זו לא ועדת החוקה. פה צריך להסביר מה אומר החוק. בחוק הזה בעצם מה שקורה, זה שאנחנו גם מאפשרים השגה - - - 
אורי מקלב:
ההליך הראשון.
היו"ר כרמל שאמה-הכהן:
ההליך הראשון זה השגה. דהיינו, בעל ההיתר עצמו בודק.

<דוד הרשקוביץ:>
החברה.

<דוד רותם:>
החברה בודקת. 

<דוד הרשקוביץ:>
מחזירה תשובה.

<דוד רותם:>
וצריכה לתת תשובה, ואז יש על זה ועדת ערר.

<דוד הרשקוביץ:>
 שזה חדש. 

דוד רותם:
שזה חדש. ועדת הערר מורכבת ממי שכשיר להתמנות לשופט של בית-משפט שלום, נציג משרד התחבורה, התשתיות הלאומיות והבטיחות בדרכים ונציג ציבור. 

<אורי מקלב:>
המודל שקיים בוועדת ערר זה - - - 

<היו"ר כרמל שאמה-הכהן:>
כמו בחוצה-ישראל.
<אורי מקלב:>
בדיוק.

<דוד רותם:>
נכון.

<אורי מקלב:>
ובעוד מקומות.

<דוד רותם:>
כל ההוראות של חוק בתי-הדין המינהליים יחולו על ערר על ועדת הערר, בשינויים המחויבים להחלטה הסופית של ועדת הערר – אפשר ברשות לוותר על בית-המשפט המחוזי. 

היו"ר כרמל שאמה-הכהן:
יש הערות? משרד המשפטים?
<דין ליבנה:>
מסכימים לנוסח שהצעתם.
<היו"ר כרמל שאמה-הכהן:>
מסכימים?

<דין ליבנה:>
כמובן שמסכימים.
<היו"ר כרמל שאמה-הכהן:>
כן, בבקשה.
איתי עצמון:
אני רק רוצה לציין לעניין סעיף קטן (ד3) המוצע, שבו מחילים את הוראות חוק בתי-דין מינהליים – להפנות את תשומת הלב לכך שסעיף 54 לחוק בתי-דין מינהליים מסמיך את שר המשפטים לקבוע הן "שיעורים או שיעורים מרביים של הוצאות ושכר טרחה, לבעלי דין או לעדים" וכן אגרות, והאגרות האלה מגיעות לאישור ועדת החוקה. השאלה אם לא ראוי שוועדת הכלכלה, שמטפלת בכל החוק, תטפל גם בזה.
דוד רותם:
לא, לא ראוי שוועדת הכלכלה, ראוי שוועדת החוקה תתעסק בהוצאות. 

היו"ר כרמל שאמה-הכהן:
באגרות של בית-המשפט?
 

איתי עצמון:
רק בנושא של האגרות.

<דוד רותם:>
זה יישאר בוועדת החוקה. זה חשוב. זה תמיד נשאר בוועדת החוקה. מוועדת החוקה לא לוקחים שום דבר.  

<לאה ורון:>
יש לנו עוד כמה דברים שאנחנו יכולים להעביר לאדוני.
<דוד רותם:>
אין שום בעיה, תעבירו.

היו"ר כרמל שאמה-הכהן:
אנחנו עשירים.
<דוד רותם:>
גם אני עשיר, אבל אצלי עובדים חמישה ימים בשבוע.
<לאה ורון:>
אצלנו עובדים עד חצי הלילה.

<היו"ר כרמל שאמה-הכהן:>
איפה עובדים חמישה ימים בשבוע? 

<דוד רותם:>
בוועדת החוקה.

	"תיקון חוק בתי דין מינהליים
	2.
	בחוק בתי דין מינהליים, התשנ"ב–1992, בתוספת, אחרי פרט 18 יבוא:

	
	
	"18א.
ועדת ערר לפי סעיף 17(ד2) לפקודת מסילות הברזל [נוסח חדש], התשל"ב–1972"."


<היו"ר כרמל שאמה-הכהן:>
רגע, עוד לא אושר הסעיף. 
<יערה למברגר:>
סעיף-סעיף.

<היו"ר כרמל שאמה-הכהן:>
התחלת את סעיף 2?

<דוד רותם:>
כן.

<היו"ר כרמל שאמה-הכהן:>
רגע, גם לי יש הערות.

<דוד רותם:>
טוב, סליחה. 
<היו"ר כרמל שאמה-הכהן:>
עם כל הכבוד.
אורי מקלב:
יש לך הרגלים רעים.

היו"ר כרמל שאמה-הכהן:
הוא רץ – "פותחים לו". ב-(ד2), לגבי הרכב הוועדה – שתהיה לפחות אשה אחת בהרכב. 

<אורי מקלב:>
אין – ועדת החוקה.
<דין ליבנה:>
אדוני, אם יורשה לי, אין צורך לקבוע את זה בחוק הפרטיקולרי. זה מינוי של שרים, יש הנחיות ליועץ המשפטי לממשלה.
<היו"ר כרמל שאמה-הכהן:>
שמה?

<דין ליבנה:>
שצריך לעשות ייצוג הולם.

<דוד רותם:>
כן.
<היו"ר כרמל שאמה-הכהן:>
אין ועדות ערר בהן רק גברים?

<דין ליבנה:>
לא בדקתי את כל ועדות הערר באופן רוחבי.
<היו"ר כרמל שאמה-הכהן:>
אוי, באמת, נו. זה סותר את ההוראות שלכם?
<דוד רותם:>
אבל לא צריך.

<יערה למברגר:>
לא נתחיל לכתוב עכשיו – עכשיו זה משתמע - - - 
היו"ר כרמל שאמה-הכהן:
אבל אנחנו כותבים את זה כל הזמן בוועדת הכלכלה.

<איתי עצמון:>
אושרו כבר כמה וכמה סעיפים כאלה.
<היו"ר כרמל שאמה-הכהן:>
כמה סעיפים, כן.

<דין ליבנה:>
בוועדות ערר?

<היו"ר כרמל שאמה-הכהן:>
כן. בוועדות ובמועצות – בכל מיני.
<יערה למברגר:>
בוועדת ערר יש פה שלושה נציגים. אני לא כל כך מבינה מה הצורך. יש את ההנחיות הכלליות – משרד המשפטים אפילו מקפיד עליהן. במחלקה של דין, הוא יכול להיות עד לזה שמקפידים על קיום ההנחיות.
היו"ר כרמל שאמה-הכהן:
אני שואל אותך, אתה יכול להתחייב לי לפרוטוקול שאין ועדת ערר שאין בה אשה.
<יערה למברגר:>
אבל ייצוג הולם גם לא אומר שלא תהיה ועדת ערר, שלא תהיה בה אשה. אם יש ועדת ערר - - - 

<היו"ר כרמל שאמה-הכהן:>
בסדר, אנחנו רואים שונה.

<דין ליבנה:>
אני לא יכול להתחייב שאין ועדת ערר שאין בה אשה.
<דוד רותם:>
יכול להיות שיש ועדות ערר שאין בהן אשה. אבל אתה יודע יש גם ועדת חקירה של חבר הכנסת טיבי, אז אני לא יכול למלא את כל הדרישות. 

<היו"ר כרמל שאמה-הכהן:>
לא, למה?
<דוד רותם:>
זה ילך באופן הגיוני. מכיוון שמי שצריך למנות נציגים זה שר המשפטים ושר התחבורה, חזקה עליהם שימנו נציג שעונה על דרישות - - - 

<דין ליבנה:>
ועל היועץ המשפטי שלהם, כשהוא בודק את המינוי לפני היועץ המשפטי לממשלה, חובה עליו לציין בפניהם, אין פה אשה, תחזרו, תביאו לי ייצוג הולם. אם יהיה פה רק נשים, אז זה לא ייצוג הולם לצד השני.  

<דוד רותם:>
עוד פעם יועץ משפטי בעסק?
<איתי עצמון:>
היועץ המשפטי הוא בכל ה - - -
<דוד רותם:>
בכל בעיה.

היו"ר כרמל שאמה-הכהן:
אז אני שואל אותך, אתה יכול להגיד לי – הנקודה ברורה וחדה – אתה יכול להצהיר כרגע לפרוטוקול, שאחרי כל היועץ המשפטי שבודק וההוראות שלכם וההקפדה שלך, אין מצב כזה היום במדינת ישראל?
<יערה למברגר:>
לא נגיד אין מצב כזה, גם כי נגיד יש ועדות שבהן יש הרכבים מאוד מיוחדים. ככל שאתה עושה הרכב שיש בו תנאים מסוימים אחרי התייעצות עם זה, לפי רשימה – לפעמים אם אתה מכריח קריטריונים כאלה, אתה מסכל את המטרה של מי שהנציג הזה אמור להיות. סתם, נציג ארגון זה וזה שמייצג, אם יש שם רק גברים - - - 

<היו"ר כרמל שאמה-הכהן:>
אין פה נציג ארגון, לא, סליחה. יש פה מינויים.
<יערה למברגר:>
אז אתה שאלת על כל ועדות - - - 

<דין ליבנה:>
שאלת על כל ועדת ערר.
<יערה למברגר:>
שאלת באופן כוללני. לא יכולה לתת לך תשובה גורפת. 

<היו"ר כרמל שאמה-הכהן:>
לא דיברתי על איפה שיש אילוצים אחרים. 

<דין ליבנה:>
יש בשירות המדינה מעל 200 ועדות ערר שונות. 

<יערה למברגר:>
אני יכולה לתת לכם דוגמה לאילוצים. למשל, בהצעת חוק שהיתה – אני לא יודעת את השם המדויק עכשיו – למרכז להנצחת מורשת גוש קטיף, היה כתוב נציג אחד הארגונים, אחר כך כשבאו למנות, היה קושי למצוא, כי לא היה ארגון כזה. לפעמים אנחנו מכניסים את עצמנו לסד כזה, שבאים - - - 
<היו"ר כרמל שאמה-הכהן:>
יש נשים. לא חסרות נשים במדינה. לא שולח אותך לאיזה ארגון של גוף קטיף עכשיו. נשים, 50% מהאוכלוסייה, לפחות.
<דוד רותם:>
טוב, מה אתה רוצה? אני לא מבין. אתה לא סומך על שר המשפטים?
<היו"ר כרמל שאמה-הכהן:>
לא. לא יודע. שר המשפטים זה – אני לא יכול לסמוך - - -
<לאה ורון:>
אולי על הנוכחי כן. הוא לא יודע מי יהיה אחרי זה. 

<היו"ר כרמל שאמה-הכהן:>
על שר המשפטים אני לא יכול לסמוך בהגדרה, כי הוא משתנה. 
<יערה למברגר:>
יש הנחיות יועץ מאוד ברורות בעניין הזה. הן גם מיושמות בצורה מאוד דווקנית על-ידי משרד המשפטים. אני יכולה להגיד שבכמה סיטואציות, שבהן הייתי מעורבת בעבודה על מועצות וועדות, קיבלנו הערה כזאת ועשינו סיבוב חוזר.
<אורי מקלב:>
אני רוצה אימא, לא סתם אשה. אשה שהיא אימא. - - - אימא עם עגלה - - - 
<דוד רותם:>
אדוני היושב-ראש, אגיד לך דבר אחר, אם לא ימנו אשה, זה לא יעמוד בביקורת הבג"ץ. 
<היו"ר כרמל שאמה-הכהן:>
מי ילך לעשות על זה ביקורת?

<דוד רותם:>
מה זה מי ילך? אני לא מבין אותך. 

<היו"ר כרמל שאמה-הכהן:>
הכול עובר במדינה הזו, הכול נשטף.
<דוד רותם:>
תגיד, יש פה ארגוני נשים, אני לא מבין – על כל ועדה מגישים בג"ץ. 

<יערה למברגר:>
תראה, אני הבן-אדם האחרון שיגיד משהו נגד זה. אבל אני פשוט לא חושבת שיש - - -
<היו"ר כרמל שאמה-הכהן:>
זו המדיניות של הוועדה כל עוד אני יושב-ראש בה, ואנחנו מקפידים על זה. 
<דוד רותם:>
ומתי אתה מפסיק להיות? בשבוע הבא?
<דוד רותם:>
לפי ההסכם עם קדימה זה היה צריך להיות לפני חודש וחצי, אבל יש אלוהים בשמים. 

<דוד רותם:>
אה, לא, עזוב, אם זה עם הסכמים עם קדימה, זה - - -
<לאה ורון:>
והוא נענה לתפילות.
<קריאה:>
היא נענתה.

<דוד רותם:>
הסכמים עם קדימה זה לא דבר שצריך לקיים.
<יערה למברגר:>
אדוני, יש לי קושי לקבוע סעיפים כאלה – אמרתם שעשיתם את זה בוועדות הקודמות, אבל אני מרגישה קושי, כי אני מרגישה שזה משפיע לנו אחר כך פרשנית על ועדות קבועות. זה יכול בסוף להביא לתוצאה הפוכה ממה שאדוני בא להשיג.
<דין ליבנה:>
נכון, ובוועדות ערר אין. יכול להיות ששמתם את זה בכל מיני ועדות מינהליות, שזה משהו קצת אחר - -  

<יערה למברגר:>
במועצות.
<דין ליבנה:>
- - או במועצות, אבל בוועדות ערר, בתור - - - משרד המשפטים, לא ידוע לי שיש הוראה כזו באף ועדת ערר קיימת. וזה עלול לעשות גם השלכות רוחביות הפוכות למקומות אחרים. 
<יערה למברגר:>
אתה שם את זה פה בתוך כל החומרים, עובדה שכאן מצאו לנכון להציע את זה, לכן זה כנראה - - - 
<דין ליבנה:>
נכון. ולכן לא צריך לעשות את זה בוועדות אחרות. יש מעל 200 ועדות ערר בגופים שיפוטיים אחרים. זה לא נכון לעשות את זה פה. במיוחד בגלל שיש הנחיה שמחייבת לעשות את זה.
<היו"ר כרמל שאמה-הכהן:>
מה אומר היועץ המשפטי?

<איתי עצמון:>
אני לא בדקתי בדיקה רוחבית לגבי ועדות ערר. אני יודע, כעובדה, מכיוון שהייתי במספר דיונים של הוועדה הזאת, שלגבי מספר גופים, הוועדה קיבלה את הערת היושב-ראש והוכנסה הוראה מעין זו.
<היו"ר כרמל שאמה-הכהן:>
על השלכות רוחב אין מה לדאוג, כי זה חקיקות בעבר.
<איתי עצמון:>
אבל שוב, אני אומר, לא בדקתי את כל ועדות הערר.  

<היו"ר כרמל שאמה-הכהן:>
אם אני מוסיף משהו בעתיד, אני לא חייב לשנות כל הזמן בעבר, וזה לא משליך על זה.

<יערה למברגר:>
לא, זה לא רק העבר. מחר מוסיפים ועדת ערר בוועדת כספים ולא שמים – גם חקיקות מקבילות שעוברות באותו זמן.
<דוד רותם:>
אמשיך?

<היו"ר כרמל שאמה-הכהן:>
אתה תבדוק את זה עד קריאה שנייה ושלישית?

<איתי עצמון:>
כן.

<דוד רותם:>
מקסימום נוסיף את זה בקריאה שנייה ושלישית. זה ממילא יישאר פה.
<היו"ר כרמל שאמה-הכהן:>
הצבעה
בעד – פה אחד
סעיף 1 להצעת חוק לתיקון פקודת מסילות הברזל (תיקון מס' ..) (ערר על חיוב מוגדל בשל נסיעה ללא כרטיס ברכבת מקומית), התשע"ב–2012, אושר. 
<היו"ר כרמל שאמה-הכהן:>
הסעיף אושר.

<דוד רותם:>
סעיף 2 גם כן אושר?
<היו"ר כרמל שאמה-הכהן:>
לא, תקריא אותו.

<דוד רותם:>
	"תיקון חוק בתי דין מינהליים
	2.
	בחוק בתי דין מינהליים, התשנ"ב–1992, בתוספת, אחרי פרט 18 יבוא:

	
	
	"18א.
ועדת ערר לפי סעיף 17(ד2) לפקודת מסילות הברזל [נוסח חדש], התשל"ב–1972, כפי שהוחלה בסעיף 46ב(2) לפקודה האמורה.""


<גיתית שיינין:>
יש לנו הערות על הסעיפים הראשונים.

<היו"ר כרמל שאמה-הכהן:>
שאלתי על הערות.

<גיתית שיינין:>
אה, לא, אנחנו מרימים את היד. אנחנו פשוט – בנימוס. 

<דוד הרשקוביץ:>
לא, זה כבר יפה לראות.
<לאה ורון:>
אצלנו מדברים עם רשות דיבור, אדוני.

<היו"ר כרמל שאמה-הכהן:>
כן, מה ההערות שלכם?
<יהודה שושני:>
צהריים טובים, ראשית, "סיטיפס" לא מתנגדת להקמת ועדת ערר. 

<דוד רותם:>
טוב.

<יהודה שושני:>
עם זאת, אנחנו רוצים להדגיש שוועדה כזאת אינה מחויבת, לא לפי החוק הקיים ולא לפי החוזה שנחתם בין הזכיין לבין המדינה. "סיטיפס" היום ביצעה ומבצעת באופן יזום, מיוזמתה האישית, מנגנון לטיפול בבקשות לביטול דרישות לחיוב מוגדל. עם זאת, אני רוצה לציין ולהדגיש, ששינוי החוזה והחוק להקמת ערר כרוך בעלויות ובהשלכות נוספות לזכיין, אשר אף הוצגו למדינה בכתב ובעל פה. 
אני רוצה לציין – וכבודו, אנחנו כבר דנו על זה לפני מספר חודשים – ציינתי גם כשדנו על החוק, שבו היינו ממודרים בקבלת החומר בזמן, וזו פעם שנייה במהלך השנה האחרונה שהמדינה בוחרת לעקוף הסכם בו התקשרה עם גורם פרטי. ואני רוצה להזכיר, זה גורם פרטי שיש בו גורמים בין-לאומיים, במקרה הזה צרפתים, באמצעות חוק. ואנחנו חושבים שבאופן כזה שיטתי שבו המדינה בוחרת לעקוף הסכמים שהתחייבה בהם, על-ידי חקיקה, לא מקובלים על ידינו. 
בכל מקרה, אנחנו נמשיך להציג את ההערות הפרטניות שלנו כשניכנס יותר לעומק להצעת החוק, כדי שיתקדם הליך החקיקה. אני רוצה לומר משפט אחרון – הגענו לכאן, ישבנו בחוץ, והופתענו לקבל נוסח חדש שמוצע על-ידי משרדי הממשלה רק דקות ספורות לפני שנכנסנו לדיון הזה. 
בהצעה המקורית נאמר, כי הן מבקשות ליישם, ליישב מנגנון דומה לזה שקבוע לגבי פרויקטים שקיימים במדינה, כמו למשל כביש חוצה-ישראל, מנהרות הכרמל ונתיבים מהירים. מעיון ראשוני, כשהסתכלנו בהצעה המעודכנת, היא שונה באופי שלה באופן מהותי מהמנגנונים הקבועים באותם פרויקטים.
<היו"ר כרמל שאמה-הכהן:>
אוקיי. 

<גיתית שיינין:>
אם אני יכולה להוסיף, בבקשה, כמה מלים.

<היו"ר כרמל שאמה-הכהן:>
כן.

<גיתית שיינין:>
דבר ראשון, כפי שאמר מר שושני, ההצעה הזו חורגת גם ממה שהוצג לנו לגבי ההצעה הקודמת, שגם היא כשלעצמה - - -
<היו"ר כרמל שאמה-הכהן:>
כמה זמן אתם כבר פעילים?

<גיתית שיינין:>
כמה זמן אנחנו פעילים? מ-19 באוגוסט. ואם נזכיר, אז בדיוק בין - - -
<יערה למברגר:>
בתשלום.
<היו"ר כרמל שאמה-הכהן:>
מתי יצא הקנס הראשון?

<גיתית שיינין:>
התחלנו לגבות תשלום - - 
<היו"ר כרמל שאמה-הכהן:>
מינואר?

<גיתית שיינין:>
- - ב-1 בדצמבר, התחילו - - 
<יערה למברגר:>
להטיל קנסות.
<גיתית שיינין:>
- - להטיל דרישות לחיוב מוגדל - - -
<היו"ר כרמל שאמה-הכהן:>
בינואר?

<גיתית שיינין:>
בינואר. אבל זה גם למעשה לא היה בינואר, זה היה - - -

<שי אייזנברג:>
בינואר.
<יהודה שושני:>
בינואר.

<היו"ר כרמל שאמה-הכהן:>
כמה קנסות כאלה הונפקו עד עכשיו – בסכום?

<יהודה שושני:>
עד עכשיו הונפקו 16,000 קנסות.

<היו"ר כרמל שאמה-הכהן:>
16,000 כפול כמה?

<דין ליבנה:>
180.
<יערה למברגר:>
180.
<אורי מקלב:>
186.6.

<יערה למברגר:>
לא, 180 פלוס מחיר הנסיעה. החיוב המוגדל זה הפיצוי הכספי ומחיר הנסיעה. למעשה, אנחנו מדברים פה לא על קנס אלא על פיצוי כספי מוגדל.
<גיתית שיינין:>
נכון, זה לא קנסות.

<היו"ר כרמל שאמה-הכהן:>
כמה? שלושה מיליון שקלים? כמה סכום הקנסות? תסביר.
<יהודה שושני:>
לא, ממש לא. ברשותך, הוטלו 16,000, מתוכם ביקשנו לביטול החיוב המוגדל כ-50%, בערך כ-8,000.
<גיתית שיינין:>
הגיעו אלינו.
<יהודה שושני:>
הגיעו אלינו לבקשה לביטול כ-8,000. מתוכם בדקנו 5,000 ומתוך ה-5,000, לרוב הקנסות נענינו בחיוב, כך שההערכה שלנו שעד עכשיו - - -

<היו"ר כרמל שאמה-הכהן:>
לכמה מתוך ה-5,000?

<יהודה שושני:>
עד עכשיו כ-400,000 שקלים.
<היו"ר כרמל שאמה-הכהן:>
לא, לכמה מתוך ה-5,000 נעניתם? 

<שי אייזנברג:>
בסביבות 90% ומעלה.
<היו"ר כרמל שאמה-הכהן:>
אז כמה? 

<דוד רותם:>
מה זה 90% ומעלה? אפשר לדעת מספר?
היו"ר כרמל שאמה-הכהן:
90% ומעלה, זה 4,500 ומעלה. לפחות 4,500 נענו.

דוד רותם:
סליחה, אני יכול לדעת מספר? אתה יודע, 90% ומעלה, 40% ומעלה. המעלה הזה, אני אוהב אותו. אפשר לדעת מספר, כמה קיבלתם? 
<שי אייזנברג:>
90%.
<דוד רותם:>
אתה יכול להגיד לי מספר?
<שי אייזנברג:>
לא.

<דוד רותם:>
למה לא?

<שי אייזנברג:>
כי אני לא יודע את הנתונים.
<דוד רותם:>
תעשה חשבון, מ-5,000 – 90% אתה לא יודע?

<היו"ר כרמל שאמה-הכהן:>
סדר גודל – בגבולות 4,500. 

<גיתית שיינין:>
כ-4,500.
<דוד רותם:>
לא, תצהירו בבקשה, אני רוצה שתהיה פה הצהרה לפרוטוקול שקיבלתם 4,500. 

<יהודה שושני:>
אמרנו את זה גם בדיון בוועדה הקודמת, שהיתה - - -
<דוד רותם:>
לא, אל תגיד לי מה עשיתם בוועדה הקודמת. תצהירו עכשיו לפרוטוקול שביטלתם 4,500 כאלה.
<היו"ר כרמל שאמה-הכהן:>
אמר את זה. אמר את זה ברור.

<שי אייזנברג:>
את זה אפשר להצהיר.
<יהודה שושני:>
עשינו את זה כחלק מתהליך של - - -

<אורי מקלב:>
יהודה, אמרתם עכשיו שני נתונים, נתון אחד שאתה מתוך ה-16,000 – 8,000 לא ביקשו בכלל, לא השיגו על זה. 
<היו"ר כרמל שאמה-הכהן:>
כלומר 11,500 - - - 

<אורי מקלב:>
רק 8,000, אדוני היושב-ראש, אתה במתמטיקה חזק מאוד. רק 8,000 השיגו, מתוכם בדקתם 5,000, כך אמר היושב-ראש. מתוך ה-5,000, אתה אומר לוועדה, של-90% אתם נעניתם בחיוב. ואתה אמרת בקול גם כן, ש-450,000 שקלים אתם גביתם, שלחתם חיובים. לפי החשבון שלי, ואמרתי להם שאני לא למדתי ליבה - - 
<גיתית שיינין:>
זה לא מדויק.

<אורי מקלב:>
- - ואני לא יודע בדיוק, אבל אני בכל אופן יודע ש-5,000 פירושו 900,000 שקלים קנסות. מ-900,000 שקלים אתם גביתם 450,000 שקלים. הפירוש הוא שנעניתם רק ל-50% ו-50% דחיתם.
<קריאות:>
- - - 

<יערה למברגר:>
מתוך 16,000 זה 8,000 - - -
<אורי מקלב:>
דיברתי על 8,000 שרק הגישו. מתוך ה-8,000 – ב-5,000 דנו, מתוך ה-5,000 - - - 
<גיתית שיינין:>
יערה, רגע.

<קריאות:>
- - - 

<היו"ר כרמל שאמה-הכהן:>
זו לא ביקורת חשבונאית, זה רק כדי לקבל סדר גודל.
<שי אייזנברג:>
אנסה לעשות סדר.
<אורי מקלב:>
אם כך, אני חושב שרק 50% נענו.
<היו"ר כרמל שאמה-הכהן:>
לא, להיפך, יותר.

<שי אייזנברג:>
חבר הכנסת מקלב, אנסה לעשות סדר רק בפרטים, בסדר? 
אורי מקלב:

יותר מ-10%. לקחו ב-50% - - -
<היו"ר כרמל שאמה-הכהן:>
מתוך 16,000 במקור, 11,500 מגבייה.
<גיתית שיינין:>
אם אפשר לעשות, כבודו, רגע סדר במספרים, כי נראה לנו - - - 

<שי אייזנברג:>
כבוד היושב-ראש, אעזור לכם ואעשה לכם סדר בנתונים. עד היום הוטלו 16,000 קנסות. מתוך ה-16,000 קנסות, 8,000 אנשים מצאו לנכון לפנות אלינו בבקשה לביטול קנס. מתוך ה-8,000 האלה, בינתיים דנו רק ב-5,000. מתוך ה-5,000 קיבלנו בקשה, כלומר נענינו בחיוב ל-90%, לדעתי אפילו לקצת יותר, אבל לצורך הזהירות וכי רוצים הצהרות – 90% קיבלנו - - 
<היו"ר כרמל שאמה-הכהן:>
לא מספיק.
<יהודה שושני:>
תגיד מה הסיבה.
<שי אייזנברג:>
- - וצריך להדגיש, זה לפנים משורת הדין. זו מדיניות שהתחלנו בה, מכיוון שיש פה תחילת הדרך. הפרויקט יצא לדרך, יש הרבה אנשים שמתלוננים – כן יודעים, לא יודעים, אנחנו פה נוהגים כבית הלל. בסדר? אז זה דבר אחד.

במקביל, מכיוון שכמו שאתם מבינים, אל"ף, יש עוד 3,000 פניות שעוד לא הגענו אליהן. ומכיוון שאנחנו כן דנים פנייה-פנייה, הארכנו את המועד לתשלום לכל מי שקיבל קנס או דרישה לחיוב מוגדל, יותר נכון, עד לסוף חודש יוני השנה. כך שלמעשה, יש אנשים שעוד לא שילמו. 400,000 האלו, הם 400,000 שקל שבינתיים שולמו בגין קנסות או אנשים שלא ערערו או אותם אנשים בודדים שהבקשה שלהם נדחתה. זה סדר בכל המספרים.
<יהודה שושני:>
נוסעים כ-90,000 איש היום ברכבת הקלה מדי יום. 

<לאה ורון:>
זאת אומרת שבאותן 3,000 פניות תדונו ותמסרו חוות דעת בימים הקרובים - - 

<יהודה שושני:>
בוודאי.

<לאה ורון:>
- - כדי לאפשר לאנשים, ככל שיידרש, לשלם את הסכומים, לשלם עד סוף יוני?
<גיתית שיינין:>
החלטה, כן.

<היו"ר כרמל שאמה-הכהן:>
טוב, לעניין, לחוק.
<גיתית שיינין:>
אם אוכל לסיים את דברי. 
<היו"ר כרמל שאמה-הכהן:>
כן, סיימי בבקשה את דברייך.

<גיתית שיינין:>
ראשית, כפי ששושני אמר, אכן הגיעה לידינו עכשיו הצעה שונה מהותית. מכיוון שבנוסף להטלה על הזכיין של מנגנון של ועדת ערר, שלא היה קבוע בחוק ערב הסכם הזיכיון, למשל, כפי שהיה בפרויקטים אחרים של ועדת ערר עצמה, עכשיו אנחנו גם רואים שיש כאן מנגנון נוסף, שגם הוא עם סדרי הדין שלו ועם כל המחויבויות והעלויות שכרוכות בו – גם אותו רוצים להטיל על הזכיין, וגם זה בשינוי כמובן מהסכם הזיכיון. 

כמו שכבר דיברנו אי-אלו פעמים במהלך החצי שנה של הדיונים שהיו על התיקון הקודם לפקודת מסילות הברזל, אנחנו שוב פעם חוזרים לאותו מצב שבו אנחנו אומרים למדינה, תקשיבו, אנחנו מוכנים לדבר, אבל יש לזה עלויות. ועל העלויות הישירות האלה, לפי הסכם הזיכיון, אנחנו רשאים לדרוש פיצוי מסוים, פיצוי הוגן. ובסופו של דבר המדינה אומרת, אוקיי הבנתי, אז אני הולכת לשנות את ההסכם הזה בעצם בחוק, ותראו אם תצליחו או לא תצליחו לקבל משהו. 
ההתנהלות הזאת, באופן שיטתי ועקרוני כמשהו שאנחנו רואים אותו כדפוס חוזר, מאוד בעייתית בסופו של דבר בהתקשרות בין המדינה לבין זכיין, לבין גוף פרטי. זאת אומרת, זה גם חורג, לדעתנו, מעבר לגבולות הדיון של הזכיין הספציפי הזה, זה משליך בכלל על התנהלות של מדינה מול מתקשרים פרטיים בחוזים אתה. 

<היו"ר כרמל שאמה-הכהן:>
אוקיי. כן.
<דוד רותם:>
אני מוכרח לומר, אדוני, ישבתי כבר בכמה ועדות, אבל חוסר הבנה מוחלט כזה עוד לא ראיתי. זה הצעות חוק ממשלתיות? הממשלה מנסה פה לעשות תרגיל לזכיין? זה הצעות חוק פרטיות של חברי כנסת, שראו אזרחים "נמחקים", ראו אזרחים סובלים. אחרי עשר שנים שאזרחי ירושלים סבלו מבניית הרכבת הקלה, עכשיו הם גם לא יכולים לנסוע בה כמו שצריך, כי על כל דבר מקבלים קנס. 
אני לא מבין מה רוצה הזכיין. הרי הוא כבר אומר שהוא, לפנים משורת הדין, עושה ועדות ערר ובודק את ההשגות, אז שיהיה מבסוט. עכשיו זה יהיה קבוע בחוק, תהיה דרך ואפשר יהיה גם להגיש על זה השגה.

ולכן, עם כל הכבוד, אני חושב שכל הדברים – זה שהם קיבלו עכשיו נוסח חדש, הם היו צריכים לעקוב אחרי החוק הזה. בחוק הזה כתוב שצריך לתאם את זה עם משרדי הממשלה והתיאום לוקח זמן. זה מה שמגיע לישיבת הוועדה. אם הם רוצים ללכת לנוסח המקורי, רק שיצהירו שהם מעדיפים את הנוסח המקורי של הצעת החוק. כן, זה מה שאתם מעדיפים? את הנוסח המקורי, כדי שלא תגידו - - -
<היו"ר כרמל שאמה-הכהן:>
לא, ברור שלא. סעיף 2, יש למישהו הערות? אין לאף אחד הערות? מי בעד סעיף 2?
הצבעה

בעד – פה אחד
סעיף 2 להצעת חוק לתיקון פקודת מסילות הברזל (תיקון מס' ..) (ערר על חיוב מוגדל בשל נסיעה ללא כרטיס ברכבת מקומית), התשע"ב–2012, אושר 
<היו"ר כרמל שאמה-הכהן:>
אושר פה אחד.

<אורי מקלב:>
אנחנו מצביעים במקום - - - 

<לאה ורון:>
כן, חבר הכנסת מקלב מצביע במקום חבר הכנסת אייכלר. חבר הכנסת רותם מצביע במקום חבר הכנסת אילטוב.

<דוד רותם:>
סעיף 3.
	"תחילה ותחולה 


	3.
	(א)
תחילתו של חוק זה, למעט הוראות סעיף 17(ד1) לפקודה וסעיף 17(ד)(3) לעניין השגה, כפי שהוחלו בסעיפים 46ב(2)(ב)(3) ו-(4) לפקודה, כנוסחם בחוק זה (להלן - סעיפי ההשגה), 3 חודשים מיום פרסומו (להלן - יום התחילה).

	
	
	(ב)
הוראות חוק זה, למעט סעיפי ההשגה, יחולו על דרישה לתשלום שתימסר מיום התחילה ואילך.

	
	
	(ג)
הוראות סעיפי ההשגה יחולו מיום פרסומו של חוק זה, על דרישות לתשלום שיינתנו מיום הפרסום ואילך."


ופה, אני מבקש להוסיף עוד סעיף, אני רק צריך שמישהו ינסח לי אותו. 
<אורי מקלב:>
עד.
<דוד רותם:>
עד להקמת ועדת הערר יוארך המועד להגשת ההשגה, כדי שגם אם מישהו קיבל היום וזה רק נכנס לתוקף בעוד שלושה חודשים, אז תישמר לו הזכות להגיש את ההשגה ואת הערר.
<יערה למברגר:>
אני מבינה את הכוונה הטובה של חבר הכנסת רותם, אבל אני רואה איזשהו קושי מסוים בלהחיל את זה אחורה. אתן דוגמה, אדם - - -
דוד רותם:
לא אחורה, קדימה.
<יערה למברגר:>
לא, אדם שכבר קיבל לפני כניסתו לתוקף של החוק – בעצם שימו לב שהפרדנו פה בין ענייני ההשגה. הם הולכים להתקיים ממש מיום פרסום החוק, לא מיום התחילה, מיידית מהיום שהחוק יעבור; הסעיפים שקשורים להשגה, לרבות הסעיף שנוגע לריבית, שעוצר את מניין הריבית, סידרנו גם את עניין הריבית.
<דוד רותם:>
אבל את יודעת מה יקרה, החוק יתפרסם בעוד חודש, מאותו יום יש השגה לוועדת ההשגות. ועדת ההשגות - - 
<אורי מקלב:>
תדחה.
<דוד רותם:>
- - דוחה את כל הבקשות. ומכיוון שאין עדיין ועדת ערר, אני לא יכול לערער, אז אני תקוע. אז תקבעו סעיף שאומר שההשגות מיום פרסומו של חוק - - - 
<יערה למברגר:>
אגיד מה מטריד אותי, מטרידה אותי סיטואציה של אדם – אני מהאנשים המסודרים, אני מקבלת דוח, אני משלמת אותו יום אחרי, אולי זה מטומטם. האנשים המסודרים, אלה שרצו לשלם מייד וכבר שילמו, ה-450,000 שקלים האלה, הם במירכאות נפגעים. למה הם נפגעים? כי הם לא יוכלו להגיע עכשיו לוועדת הערר, אני מניחה שלא יחזירו להם את הכסף. 
<דוד רותם:>
נכון.

<דין ליבנה:>
נכון.
<יערה למברגר:>
אז למה צריך אדם זה להיפגע, לעומת אדם אחר שהוא דחיין מטבעו.
<דוד רותם:>
לא, אני לא מדבר על דחיין מטבעו, סליחה. 

<היו"ר כרמל שאמה-הכהן:>
הדחיין לקח סיכון.

<יערה למברגר:>
אז לקח סיכון והרוויח.
<דוד רותם:>
אז לא הבנת את מה שאני אומר. החוק הזה עובר קריאה שנייה ושלישית ומתפרסם בעוד חודש. כמה זמן עד שתהיה ועדת ערר?
<דין ליבנה:>
ועדת ערר, בערך שלושה חודשים.

<יערה למברגר:>
אפשר לעשות את זה אולי, שזה על חיוב מוגדל שניתן החל מיום הפרסום של החוק.

<אורי מקלב:>
כן, על זה דיברנו.
דוד רותם:
כן, זה מה שאני רוצה, שמיום הפרסום, כשאדם קיבל דוח.
<היו"ר כרמל שאמה-הכהן:>
אוקיי, בסדר.

<יערה למברגר:>
יש לנו עוד הערה, אם אפשר. 
<היו"ר כרמל שאמה-הכהן:>
בבקשה, ברור.
<יערה למברגר:>
יש עניין שאנחנו מתלבטים בו ובגלל לוחות הזמנים לא הספקנו ללבן אותו עד הסוף, זה האם אדם שיפנה לוועדת ערר יצטרך לצרף תצהיר. כך מקובל היום בהוצאה לפועל.
<היו"ר כרמל שאמה-הכהן:>
הייעוץ המשפטי של הוועדה מתנגד.

<איתי עצמון:>
לא, אני שואל למה לחייב בדבר כזה?
<גיתית שיינין:>
זה גם ההליך, למיטב ידיעתי בכביש 6 וכו'.
<יערה למברגר:>
אנחנו רוצים שהנושא הזה לקראת קריאה שנייה ושלישית - - - 

<דוד רותם:>
נדבר על זה בהמשך.

<יערה למברגר:>
נדבר על זה לקראת הקריאה השנייה והשלישית.

<היו"ר כרמל שאמה-הכהן:>
בהכנה לשנייה ושלישית, זה תמיד פתרון טוב.

<דוד רותם:>
נדון בזה בשנייה ובשלישית.

<היו"ר כרמל שאמה-הכהן:>
עוד הערות?

<איתי עצמון:>
בהקשר הזה רציתי לשאול, אם אנחנו כרגע מדברים על הסדרי התחילה והתחולה, התקנות ששר התחבורה, בהסכמת שר המשפטים, יהיה מוסמך לקבוע לעניין ההשגה לא ימנעו בעצם הגשת השגה.
<דין ליבנה:>
לא ימנעו, ניתן להגיש - - -
<איתי עצמון:>
זה לא מותנה בהתקנת תקנות.

<יערה למברגר:>
לא, זה לא מותנה.
<דין ליבנה:>
ניתן יהיה להגיש השגה מיום תחילתו של חוק זה, כפי שמגישים השגה היום, שזו הבקשה לביטול עצמי.
<איתי עצמון:>
היום זה לא מעוגן בחוק, פשוט.
<דין ליבנה:>
היום זה וולונטרי.
<יערה למברגר:>
זה יהיה מעוגן, אבל זה לא יעצור בעצם את ה - - -
<גיתית שיינין:>
אני מתנצלת, אבל אנחנו חייבים להעיר שוב פעם בנקודה הזו. הנושא הזה של לבוא ולהגיד כאילו יש איזושהי השגה – אין השגה. הזכיין מפעיל במסגרת פניות הציבור שלו, מקבל גם פניות ציבור שבנוסח הזה, והוא מטפל בהן במסגרת מנגנונים פנימיים שהוא קבע. לבוא ולהחיל עכשיו מנגנון חדש לגמרי, שהוא אך ורק על הזכיין, אין אף פרויקט דומה שיש עליו דבר כזה. וזה באופן מאוד-מאוד בוטה מנוגד להסכם הזיכיון. אני מאוד מעריכה את פועלו של חבר הכנסת רותם, וברור לי שמדובר בהצעת חוק פרטית.
<היו"ר כרמל שאמה-הכהן:>
תגידי, אבל איפה יש צעקה צרכנית כזו, זעקה של צרכים כנגד קנסות, על מנגנון של קנסות? לא מישהו אחד מתלונן, נודניק, עוד איזה מישהו – יש צעקה של הציבור, אי-אפשר להתעלם. כשהציבור צועק, הוא לא צועק סתם. 
<יערה למברגר:>
אני לא יודעת איך הציבור - - -

<גיתית שיינין:>
כבודו, יש צעקה של הציבור לגבי הרבה מאוד דברים.

<היו"ר כרמל שאמה-הכהן:>
לא.

<גיתית שיינין:>
אנחנו גם באנו בדין ודברים בהצעות למשרדי ממשלה, כדי לנסות לפתור את זה בצורה שאכן, כמו שציינתי, תיתן איזשהו פיצוי הולם על השינוי החוזי שעליו מדובר. כחלק מזה דובר גם על הצעות שנגעו, אגב, לכל מיני פתרונות לטיפול בנושא הזה, אשר נדחו. ולכן, כשאני מדברת על מדינה, ברור שגם המדינה היא זו – אם יש את ועדת שרים לענייני חקיקה, שנתנה גיבוי להצעת החוק הזו. ברור שיש כאן גם עניין של משא ומתן שלנו מול המדינה. 
אורי מקלב:
אבל אני חושב שהמכתב הזה - - - 
<דוד רותם:>
המדינה לא נתנה גיבוי. אני רוצה להגיד לך משהו, החוק הזה היה עובר בהרבה יותר כייף וגם הייתי נהנה אם הממשלה היתה מתנגדת. אוי, איזה תענוג זה היה. את מבינה, זה עוד שלושה מנדטים בבחירות.  

<אורי מקלב:>
חברי חבר הכנסת רותם, אתה מודע לכך, רק שנייה, סליחה - - -
<גיתית שיינין:>
חס וחלילה שהיא - - -
<דוד רותם:>
והייתי מתחלק אתם עם מקלב. 
<היו"ר כרמל שאמה-הכהן:>
אין לנו זמן. בואו, חברים. אני חייב לסיים פה. יש עוד דיון היום.
אורי מקלב:
אבל זו לא הפתעה, אדוני, חברי חבר הכנסת רותם. ראשית, המדינה קיבלה את המכתב מ"סיטיפס" על כך שכל אישור לחוק הזה יגרום להפרת חוזה חמורה, הממשלה מודעת לכך, גם ועדת שרים היתה מודעת לכך. חשוב לציין שדברים אחרים – תוספת להצעות החוק שלנו, גם בהצעת החוק של חבר הכנסת רותם, שזה להוריד את סכום הקנס, וגם בהצעת החוק אחרת שלי ושל עוד חברי כנסת, ששם מדובר על מתן אזהרה לפני שנותנים קנס, עוד לא אושרו על-ידי הממשלה. 
והנימוקים שקיבלתי, זה בעקבות מכתב שהגיע מהיועצים המשפטיים של חברת "סיטיפס", שמאיימים על הממשלה שהם יהיו חשופים לתביעות, ולכן בשלב הזה לא רצו, אז ככה שאנחנו רוצים. קודם כל, זה גם בא לכם בהפתעה שמנכ"ל החברה ואחרים – תרגישו קצת מעין מה זה נקרא, שאדם עולה לרכבת ויש לו משהו בהפתעה שהוא מקבל. אבל אני רוצה מלה אחת - - - 

היו"ר כרמל שאמה-הכהן:
אורי, תודה.
<אורי מקלב:>
אבל אני רוצה מלה אחת, ברשותך, אדוני היושב-ראש, לפני ההצבעה. קודם כל, אני רוצה להודות לך. ממש להודות לך על כך שקיימת את הישיבה.
דוד רותם:
זה אחרי קריאה שנייה ושלישית.

<אורי מקלב:>
אני רוצה להגיד לך שאני לא יודע מה יהיה בקריאה שנייה ושלישית. בשלב הזה, אני חושב שמגיעה תודה מיוחדת ליושב-ראש – מי כמוך, כיושב-ראש ועדת החוקה, יודע מה זה לקיים דיון בתוך הלחץ שיש. אבל ביום הזה, זאת אומרת, ביום ראשון, זה לא יום סטנדרטי, ובשעה הזאת המאוחרת, בלי ארוחת צהריים, שאתה לקחת על עצמך במהירות לעשות את זה, בגלל שזעקת האזרחים באמת קרובה ללבך ולכל צוות הוועדה, ואתם ראיתם לנכון לדון בזה מיידית עכשיו. 
אני מאחל לנו ולך שזאת לא תהיה הצעת החוק האחרונה שאתה דן בה בקדנציה הזו שלך, אלא שיהיה לזה המשך. ואם זו אחרונה, אנחנו גם נודה לך על העבר, אבל אני מאוד מאחל שזו לא תהיה. 
<היו"ר כרמל שאמה-הכהן:>
תודה.

<אורי מקלב:>
אני רק רוצה להגיד, לאור דבריו של מנכ"ל החברה, זה ללא תקדים. ממש אין תקדים כזה במדינה עד היום שחברה עסקית פרטית קונסת אנשים. לא קיים דבר כזה. גם כששוטר נותן קנס לבן-אדם, פקח עירוני, אנחנו יודעים שזה על הגבול – האם הוא גם רשות שופטת? הוא צודק בעניין הזה? איך הוא שפט? הוא ראה שהוא עשה ככה? הוא לא ראה? הוא צודק? נותן לו קנס. אנחנו יוצאים מנקודת הנחה שזו לא חברה פרטית, שזו ממשלה, שזו עירייה, שמי שנותן קנס אין לו עניין אישי, אבל - -  

<היו"ר כרמל שאמה-הכהן:>
מקלב.
אורי מקלב:
- - כשחברה עסקית פרטית עם אינטרסים כלכליים - - 

<היו"ר כרמל שאמה-הכהן:>
אורי.

<אורי מקלב:>
- - היא זאת שתיתן קנסות - - 
<דוד רותם:>
אורי - - -
<אורי מקלב:>
- - ואני שואל, אדוני, אתה כעורך-דין, היעלה על הדעת - - -

<דוד רותם:>
אורי, קונסים את החרדים למטה בגללך.
<היו"ר כרמל שאמה-הכהן:>
אורי.

<אורי מקלב:>
חצי משפט אחרון – בלי עוד ערכאה של ועדת ערר, אז לזה היו צריכים חוק? בהסכם זה היה צריך להיות.
<דוד רותם:>
תודה רבה לך, תודה.

<אורי מקלב:>
תודה לך.

<היו"ר כרמל שאמה-הכהן:>
כן.

<יהודה שושני:>
יש אפשרות? רק משפט אחד – תראה, כבוד חבר הכנסת, המנגנון של האכיפה והמדיניות נקבעו על-ידי המדינה. היום במדינת ישראל זו פעם ראשונה - -   

<אורי מקלב:>
על השולחן הזה.
<יהודה שושני:>
- - שיש מערכת פתוחה - - 
היו"ר כרמל שאמה-הכהן:
טעינו.
<יהודה שושני:>
- - שאין לאנשים שום מגע - - -

אורי מקלב:
הפה שקלקל הוא הפה שיתקן - - -
<יהודה שושני:>
אין לאנשים מגע, לא עם נהג ולא עם בקרה. 

<היו"ר כרמל שאמה-הכהן:>
שושני, בוא, אין לנו - - -

<אורי מקלב:>
עד היום בכנסת, אדוני, היו רק דיבורים, היום זה חוק.
<היו"ר כרמל שאמה-הכהן:>
יש לי עוד דיון היום. 

<דוד רותם:>
אפשר להצביע? תודה רבה לך.

<היו"ר כרמל שאמה-הכהן:>
מצביעים על סעיף 3 עם התיקונים שהוסכמו.
<איתי עצמון:>
שהתיקון הוא בעצם בסעיף קטן (ב) – למחוק את התיבה "למעט סעיפי ההשגה"?
<דין ליבנה:>
לא.
<יערה למברגר:>
לא.
<דוד רותם:>
לא.

<יערה למברגר:>
שהכול יהיה כמו סעיפי ההשגה.
<אורי מקלב:>
לא, להוסיף את מה שאתה אמרת בסעיפים. 

<היו"ר כרמל שאמה-הכהן:>
התיקונים ברורים או לא?
<יערה למברגר:>
בהתחלה אמרנו שסעיפי ההשגה - - -

<איתי עצמון:>
רציתי לדעת למה הממשלה מסכימה.

<יערה למברגר:>
שהכול יהיה כמו סעיפי ההשגה.

<היו"ר כרמל שאמה-הכהן:>
אוקיי.

<אורי מקלב:>
אוקיי.

<יערה למברגר:>
סעיפי ההשגה אמרנו – מיידית, אחר כך ועדות הערר – שלושה חודשים, אחרי זה - - -

<אורי מקלב:>
אז גם בזה יהיה.

<איתי עצמון:>
אי-אפשר רק בוועדת ערר מייד.
<דוד רותם:>
לא.

<קריאות:>
- - -

<אורי מקלב:>
התאריכים יוקפאו.
<יערה למברגר:>
התאריכים - - -

<דין ליבנה:>
לא. ההליכים יוקפאו מפרסומו של חוק זה ועד שלושה חודשים.

<דוד רותם:>
בדיוק.

<דין ליבנה:>
אנחנו ננסח את זה עם הייעוץ המשפטי.
<לאה ורון:>
הנציגה של משרד האוצר, גב' מורן מזור, פה?
<קריאה:>
מר מורן מזור.
<לאה ורון:>
אה, סליחה, מר, sorry, אני ממש מתנצלת.

<נדב צוק:>
הוא לא פה. אני פה. 

<לאה ורון:>
אתה פה על מנת להודיע אם - - -

<היו"ר כרמל שאמה-הכהן:>
עלות תקציבית יש?

<נדב צוק:>
לא, לא, אני לא מאגף תקציב. מהחשב הכללי. 
<דוד רותם:>
אין עלות תקציבית.

<לאה ורון:>
מי נציג האוצר שמודיע לוועדה האם ההצעה כרוכה בעלות מתקציב המדינה?

<היו"ר כרמל שאמה-הכהן:>
אין.

<נדב צוק:>
אנחנו לא יודעים. יכול להיות ש - - -

<לאה ורון:>
אני יודעת שאין, אבל את זה הם צריכים להודיע.

<היו"ר כרמל שאמה-הכהן:>
בסדר, ברור שאין.

<קריאה:>
שיתבעו.

<קריאות:>
- - - 

<היו"ר כרמל שאמה-הכהן:>
לא, ברור שאין נציג שיגיד את זה.
<קריאה:>
יש עלות.

<קריאות:>
- - -

<היו"ר כרמל שאמה-הכהן:>
עד יום חמישי.

<לאה ורון:>
עד יום חמישי?

<היו"ר כרמל שאמה-הכהן:>
עד יום חמישי האוצר - - -
<לאה ורון:>
בבקשה תפנה לאגף התקציבים ותמסור להם. תודה רבה, נדב.
<היו"ר כרמל שאמה-הכהן:>
מי בעד הסעיף עם התיקונים?

הצבעה
בעד – פה אחד
סעיף 3 להצעת חוק לתיקון פקודת מסילות הברזל (תיקון מס' ..) (ערר על חיוב מוגדל בשל נסיעה ללא כרטיס ברכבת מקומית), התשע"ב–2012, אושר. 
<היו"ר כרמל שאמה-הכהן:>
אושר פה אחד. תודה רבה לכולם. הישיבה נעולה. 
<הישיבה ננעלה בשעה 15:57.>
